
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Belorusiji,
–	ob upoštevanju členov 144(5) in 132(4) Poslovnika,
A.	ker je beloruski odbor za državno varnost (KGB) januarja 2024 izvedel racije, zaslišanja in pridržanja več kot 200 družinskih članov sedanjih in nekdanjih političnih zapornikov ter upravičencev projekta INeedHelpBY, in sicer na podlagi obtožb ekstremizma; ker je večina od njih mater in žen političnih zapornikov, med njimi so Marina Adamovič, žena Mikalaja Statkeviča, Tacjana Sevjarinec, mati Pavla Sevjarinca in že prej aretirana Darja Losik, žena Iharja Losika;
B.	ker so bile proti 20 političnim analitikom, novinarjem in sociologom z vzdevkom „tihanovski“ analitiki, ki jim, če bodo obsojeni, grozi zaplemba premoženja in odvzem državljanstva, v nenavzočnosti vložene dodatne obtožbe;
C.	ker so politični zaporniki, vključno z voditelji strank Mikalajem Kazlavim, Rihorjem Kastusjovim, Mikalajem Statkevičem in Pavlom Sevjarincem, v osamitvi, jih mučijo in jim odrekajo zdravstveno oskrbo ter prisilno delajo;
D.	ker je zadnje zatiranje potekalo pred parlamentarnimi in lokalnimi „volitvami“ , ki bodo 25. februarja 2024; ker zakon o političnih strankah iz leta 2023 demokratičnim opozicijskim strankam preprečuje udeležbo na volitvah;
1.	ostro obsoja nedavni val množičnih aretacij v Belorusiji in poziva nelegitimni Lukašenkov režim, naj ustavi represijo, predvsem preganjanje na podlagi spola, ter ga opominja na njegove mednarodne obveznosti;
2.	poziva k izplačilu odškodnine in takojšnji brezpogojni izpustitvi več kot 1400 političnih zapornikov, pa tudi njihovih družin in samovoljno pridržanih oseb, pri čemer jim je treba povrniti vse pravice; 
3.	ponavlja svoje stališče o nepreglednosti, pomanjkanju svobode in krivicah pred parlamentarnimi in lokalnimi „volitvami“ v Belorusiji ter poziva EU, njene države članice in mednarodno skupnost, naj ne priznajo rezultatov; 
4.	poziva podpredsednika/visokega predstavnika in Svet, naj se odzoveta tako, da uvedeta strožje sankcije proti Lukašenkovemu režimu, tudi proti blagu, ki ga s prisilnim delom izdelajo politični zaporniki, ter strožje finančne sankcije in sankcije za posameznike, odgovorne za hude kršitve človekovih pravic, tudi visoke uradnike in pripadnike varnostnih sil; poziva k dodatnemu zmanjšanju diplomatske prisotnosti Belorusije v EU, k nadaljnji podpori žrtvam režima, in sicer s posebnimi instrumenti, ki jim bodo omogočali pridobitev vizumov in dovoljenj za prebivanje EU, ter k reševanju brezdržavljanskosti; 
5.	poziva Komisijo in države članice, naj še naprej podpirajo dokumentiranje kršitev človekovih pravic v Belorusiji, naj pregled razmer Urada visokega komisarja za človekove pravice na področju človekovih pravic v Belorusiji ponovno spremenijo v popolnoma neodvisen preiskovalni mehanizem, naj spoštujejo mandat posebne poročevalke OZN za človekove pravice v Belorusiji ter povečajo odgovornost prek ekstrateritorialne in splošne sodne pristojnosti;
[bookmark: _GoBack]6.	ponovno izraža solidarnost z beloruskim narodom in podporo njegovim legitimnim težnjam za demokratično in evropsko prihodnost ter ostaja zavezan neutrudnemu sodelovanju z demokratičnimi silami, civilno družbo in neodvisnimi mediji v korist Belorusov;
7.	naroči svoji predsednici, naj to resolucijo posreduje Svetu, Komisiji, podpredsedniku/visokemu predstavniku, državam članicam, predstavnikom beloruskih demokratičnih sil, dejanskim beloruskim oblastem, OZN in Organizaciji za varnost in sodelovanje v Evropi.

